**Рыж­ская беларуская асноўная школа імя Янкі Купалы** (лат.: Jankas Kupalas Rīgas Baltkrievu pamatskola) — адзіная беларуская школа ў Латвіі. У школе дзейнічае музей, прысвечаны жыццю і творчасці Янкі Купалы, Якуба Коласа, Янкі Маўра.

Выкладанне ў школе вядзецца на латышскай, беларускай і рускай мовах. Беларуская мова выкарыстоўваецца на ўроках мовы і літаратуры, а таксама на пазакласных мерапрыемствах. Многія прадметы выкладаюцца білінгвальна (на латышскай і рускай або латышскай і беларускай мовах).

Галоўнай задачай школы паралельна з асваеннем навучальнай праграмы прызнаецца вучыць дзяцей беларускай мове, даваць магчымасць знаёміцца з нацыянальнай культурай, музыкай, гісторыяй і традыцыямі.

Мінуўшчына
----------

У 1989 годзе пры сярэдняй школе № 15 горада Рыгі адкрыўся першы беларускі клас. У 1994 годзе набраліся чатыры класы, з якіх паўстала беларуская школа, атрымаўшы памяшканне занядбалага дзіцячага сада. Школа была адкрытая дзякуючы латвійскаму таварыству беларускай культуры «Світанак» і актыўнасці былога дырэктара Вячаслава Целеша.

У 1998 годзе школа атрымала статус Рыжскай беларускай асноўнай, а ў 2011 годзе ёй было нададзенае імя беларускага класіка Янкі Купалы.

17 чэрвеня 2010 года школа, паводле пастановы Рыжскай гарадской думы, пераехала ў будынак сярэдняй школы № 86 г. Рыгі.

Навучанне
---------

На 2010 год у беларускай школе было 9 класаў — 115 вучняў і 22 педагогі. На 2014 было ўжо 150 дзяцей. У 2019—2020 навучальным годзе ў школу паступіла 18 першакласнікаў.

| Навучальны год | 2013/2014 | 2014/2015 | 2015/2016 | 2016/2017 | 2017/2018 | 2018/2019 | 2019/2020 |
| --- | --- | --- | --- | --- | --- | --- | --- |
| Колькасць вучняў | 126 | 148 | 163 | 167 | 157 | 154 | 154 |

### Гурткі

У школе дзейнічае дзіцячы вакальны гурт «Вавёрачка», гурток візуальнага мастацтва і гурток вырабу мяккіх цацак.

Супрацоўніцтва
--------------

Беларускае пасольства забяспечвае школу мастацкай літаратурай і падручнікамі, яе настаўнікі праходзяць курсы павышэння кваліфікацыі ў Беларусі. Мінская гімназія № 23 заключыла з Рыжскай беларускай школай дагавор аб супрацоўніцтве.

Дырэктары
---------

* Вячаслаў Целеш
* Ганна Іванэ (2002—2018)
* Анжэла Дзмітрыева

Зноскі
------

1. 1 2 3 4 5 6  Беларуская школа ў Рызе (бел.) // *Пасольства Рэспублікі Беларусь ў Латвіі*.
2. 1 2 3 4 5  Вучымся жыць разам (бел.) // *Беларусь сегодня*. — 23 АПРЕЛЯ 2014.
3. 1 2 3 4  У Рызе вывучаюць Беларусь. Беларуская асноўная школа ў Рызе рыхтуецца да наваселля: з сёлетняга навучальнага года яна будзе займаць асобнае крыло сярэдняй школы № 86. (бел.) // *Беларусь сегодня*. — 18 АВГУСТА 2010.
4. ↑  *Ганна Іванэ.* У Рызе — школа беларуская // *Звязда*. — 28.11.2019.
5. 1 2 3 4 5 6  Pašnovērtējuma ziņojums 2019
6. ↑  Pašnovērtējuma ziņojums 2020

Спасылкі
--------

* *Ганна Іванэ.* БЕЛАРУСКАЙ ШКОЛЕ Ў РЫЗЕ – 20 ГАДОЎ (бел.) // *Прамень*. — Март 7th, 2015.
* У Рызе вывучаюць Беларусь. Беларуская асноўная школа ў Рызе рыхтуецца да наваселля: з сёлетняга навучальнага года яна будзе займаць асобнае крыло сярэдняй школы № 86. (бел.) // *Беларусь сегодня*. — 18 АВГУСТА 2010.
* Вучымся жыць разам (бел.) // *Беларусь сегодня*. — 23 АПРЕЛЯ 2014.
* *Ганна Іванэ.* У Рызе — школа беларуская // *Звязда*. — 28.11.2019.
* Беларуская школа ў Рызе (бел.) // *Пасольства Рэспублікі Беларусь ў Латвіі*.